钦定古今图书集成/明伦汇编/闺媛典/第178卷 > 张毓箓妻某氏
## 钦定古今图书集成/明伦汇编/闺媛典/第178卷 > 张毓箓妻某氏

按《砀山县志》：“某氏，邑人张毓箓妻，系出名族，夙晓大
义，归箓事翁姑，克执妇道。生子盛世，方在襁褓，箓病，
氏亲汤药数月，吁天求代至再三，箓竟死。视殓毕，抱
子跪柩前曰：‘汝父死，母不能育尔。尔自成立，无殒汝
父德’。言毕，触棺呕血且死，移时复苏，子夜遂投缳，家
人救之，绝水浆七昼夜。亲族数劝曰：‘抚子成人，乃成
夫志。不然，夫目不瞑’。”越数旬，意稍回。由是苦节，备历
诸艰，三十馀年，持家勤俭，井然有度，家益致丰。子长，
教之攻举子业，入太学。氏性好施予，岁凶，周济贫乏，
活者数百人。里党有急，求无不应，远迩咸德之。事闻，
郡守表其闾。